《介石遗余翁鞋歌以为谢》
元代·黄玠

衰年足趺冷，火缶不少离。投我双青鞋，针迹匀且致。

跫然试幽步，蹈履必雅地。出户复入门，徘徊感嘉遗。

将非尚方舄，飘飘有仙气。岁晚动行色，远道随所至。

南北岐路多，邅回来不易。庶将黄石书，报君圮上意。

作者简介：元庆元定海人，字伯成，号弁山小隐。黄震曾孙。幼励志操，不随世俗，躬行力践，以圣贤自期。隐居教授，孝养双亲。晚年乐吴兴山水，卜居弁山。卒年八十。有《弁山集》、《知非稿》等。